[{"text_idx": "#000000", "text": "Abaty Caerloyw a Bucheddau\u2019r Seintiau Cymreig"}, {"text_idx": "#000002", "text": "Cynhaliodd ti\u0302m y prosiect brynhawn o sgyrsiau yng nghabidyldy cadeirlan Caerloyw ar 3 Tachwedd 2018. Mae arwyddoca\u0302d Caerloyw yn gydnabyddedig fel canolbwynt i gasgliad o draddodiadau sy\u2019n ymwneud a\u0302\u2019r seintiau yng Nghymru, ac mae\u2019r ffaith fod bucheddau Cadog, Gwynllyw, Padarn ac eraill wedi eu cynnwys yn nghasgliad Cotton Vespasian o fucheddau Lladin yn adlewyrchu patrwm eiddo cadeirlan Caerloyw yng Nghymru yn y ddeuddegfed ganrif."}, {"text_idx": "#000003", "text": "Tynnodd Angela Kinney sylw at rai o\u2019r cysylltiadau yn ei sgwrs hi, a chanolbwyntio ar ambell ystyriaeth benodol yngly\u0302n a\u0302\u2019r traddodiadau croes neu anghyson sy\u2019n ymwneud a\u0302 rhai o\u2019r bucheddau a geir yn y llawysgrif, sy\u2019n codi cwestiynau am gynhyrchiad a\u2019r gystadleuaeth rhwng gwahanol eglwysi wrth ddatgan eu hawliau. Trafododd Paul Russell y gwahaniaethau rhwng buchedd gyntaf Dyfrig (Dubricus) a\u2019r ail, y ddwy i\u2019w canfod yn Cotton Vespasian A. xiv. Mae\u2019r fuchedd gynharaf, a geir yn Llyfr Llandaf, yn amlygu mor bwysig oedd Dyfrig i Landaf, a\u2019r ail, a ysgrifennwyd gan Benedict, oedd yn fynach yng Nghaerloyw, yn adlewyrchu dylanwad Sieffre o Fynwy a\u2019i Historia Regum Britanniae (Hanes Brenhinoedd Prydain, c.1137\u20138) gan roi llawer mwy o bwyslais ar archesgobaeth dybiedig y sant yng Nghaerllion."}, {"text_idx": "#000004", "text": "Ymunodd Francesco Marzella a\u0302\u2019r prosiect ym mis Hydref, a soniodd ef am gyfarfyddiad Caniwt ac Edmwnd \u2018Ironside\u2019 yn Alney, ger Caerloyw, yn gynnar yn yr unfed ganrif ar ddeg. Daeth sgyrsiau\u2019r dydd i ben gyda chyflwyniad Martin Crampin i ddelweddau o Ddyfrig yn y bedwaredd ganrif ar ddeg a\u2019r ugeinfed ganrif."}, {"text_idx": "#000008", "text": "Pe hoffech gael mwy o wybodaeth am y prosiect, neu os oes gennych sylwadau ar ein gwaith, cysylltwch a\u0302 ni ar seintiau@cymru.ac.uk"}, {"text_idx": "#000011", "text": "Stories of the Saints Exhibition"}]